《次前韵酬董衮臣使君见寄》
宋代·王庭圭

少年通籍金闺里，持节荆湖已三至。巴陵江水天上来，楼观峥嵘半天起。

使君才气雄山东，豪曹巨阙谁争锋。谯门高开洞庭野，鼓角震动鱼龙宫。

此中为郡最佳处，宴间不复谈征虏。题诗远寄江外人，政恐六丁来下取。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。